Julius se Sandown-huis onder die hamerJulius Malema Julius Malema se halfgeboude spoghuis in Sandown, Johannesburg, gaan Donderdag opgeveil word. Bidders Choice, wat die veiling hanteer, hoop om die drieverdiepinghuis vir tussen R2,5 en R3 miljoen te verkoop, het The Star Woensdag berig. Pieter Geldenhuis, die woordvoerder van Bidders Choice, sê daar is baie kopers wat in die eiendom belangstel en daar is steeds kopers wat registreer. Kopers wat op die eiendom ŉ aanbod wil maak, moet ŉ registrasiefooi van R100 000 betaal. Die veiling is deel van ŉ hofbevel om Malema se bates op te veil in ŉ poging om R16 miljoen belastinggeld, wat hy aan die Suid-Afrikaanse Inkomstediens skuld, te verhaal. Malema het die eiendom in 2009 vir R3,6 miljoen gekoop.